**EELNÕU 2021/372**

 **KOMISJONID:**

|  |  |
| --- | --- |
| eelarve- ja arengu- | JK |
| haridus- |  |
| kultuuri-  |  |
| majandus- |  |
| revisjoni- |  |
| sotsiaal-  |  |

**VILJANDI LINNAVOLIKOGU**

OTSUS

### 26. august 2021 nr

Loa andmine varaliste kohustuste võtmiseks

Viljandi Linnavolikogu 25.10.2018 otsusega nr 78 „Ujulateenuse ostmine“ punktiga 1 lubati Viljandi Linnavalitsusel võtta varalisi kohustusi, et korraldada riigihange eesmärgiga sõlmida hankeleping ujulateenuse ostmiseks Viljandi linnas perioodil 01.10.2021-30.09.2031.

Kuivõrd läbiviidud riigihanke alusdokumentides oli sätestatud läbirääkimiste pidamise võimalus, siis sellest tulenevalt muutusid ujulateenuse osutamise perioodi algus- ja lõppkuupäevad ning oli vajalik muuta eelnimetatud otsust.

Viljandi Linnavolikogu 25.04.2019 otsusega nr 118 „Viljandi Linnavolikogu 25.10.2018 otsuse nr 78 ,,Ujulateenuse osutamine“ muutmine“ muudeti eelnimetatud otsuse punkti 1 ja sõnastati see alljärgnevalt:

,,1. Lubada linnavalitsusel võtta varalisi kohustusi, et sõlmida hankeleping ujulateenuse ostmiseks Viljandi linnas perioodil 01.09.2022-31.08.2032 ujulas, mis asub käesoleva otsuse lisas näidatud piirkonnas.“

08.05.2019 allkirjastasid Viljandi linn ja Viljandi vald tellijatena ning Aqva Hotels OÜ teenuse osutajana teenuse osutamise lepingu, mille kohaselt kohustus Aqva Hotels OÜ Viljandi linnas alustama ujulateenuse osutamisega hiljemalt 01.09.2022.

Käesoleva ajani ei ole Aqva Hotels OÜ-l olnud võimalik asuda nimetatud lepingut täitma tulenevalt COVID-19 levikuga seonduvast.

Aqva Hotels OÜ esindaja Raivo Tamm saatis 26.07.2021 linnavalitsusele teate (lisatud), milles paluvad arvestada, et COVID-19 levikuga seonduvate Vabariigi Valitsuse korraldustega reguleeritud olukord, millest on tingitud ettevõtte majandustegevuse ja tulu oluline vähenemine ettevõttest mittesõltuvatel asjaoludel, on käsitletav vääramatu jõuna, s.o asjaoluna, mida ükski lepingu pool ei saanud mõjutada, ei võinud ega pidanud ette nägema ega saanud ära hoida.

Aqva Hotels OÜ kinnitab oma teatises jätkuvat soovi lepingut täita ja palub muuta lepingu täitmise tähtaja alguse aega selliselt, et Aqva Hotels OÜ alustab ujulateenuse osutamist 01.09.2024 aastal.

Samuti palub Aqva Hotels OÜ mitte kohaldada teenuse osutamise lepingus sätestatud leppetrahvi, kuna vääramatust jõust tingitud asjaolud, mis takistavad Aqva Hotels OÜ-l nende kohustuste täitmist on ajutise iseloomuga ja seega on poolte kohustuste täitmata jätmine ajutiselt vabandatav.

Arvestades Eestis tekkinud ja jätkuvat olukorda seoses COVID-19 levikuga on mõistlik pikendada teenuse osutamise lepingus toodud tähtaegasid ja mitte rakendada leppetrahvinõuet.

Kohaliku omavalitsuse korralduse seaduse § 22 lõike 1 punkti 8 ja kohaliku omavalitsuse üksuse finantsjuhtimise seaduse § 28 lõike 3 alusel Viljandi Linnavolikogu

**o t s u s t a b:**

1. Lubada linnavalitsusel võtta varalisi kohustusi ujulateenuse ostmiseks Aqva Hotels OÜ-lt Viljandi linnas perioodil 01.09.2024-31.08.2034.

2. Volitada Viljandi linnapead või tema asendajat edasivolitamise õigusega sõlmima Viljandi linna nimel 08.05.2019 Viljandi linna, Viljandi valla ja Aqva Hotels OÜ vahel sõlmitud lepingu muutmise kokkulepet. Selleks volitatakse teda esitama ja vastu võtma kõiki vajalikke avaldusi ja dokumente, Viljandi linna nimel kokkuleppele alla kirjutama ja teostama kõik, mis on seotud nimetatud ülesande täitmisega.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helir-Valdor Seeder

linnavolikogu esimees

# Koostaja(d): Ene Rink

**Esitatud:**

**Esitaja:** Viljandi Linnavalitsus **Ettekandja:** Madis Timpson

**Lk arv:**

**Hääletamine:** koosseisu häälteenamus

Seletuskiri

**Loa andmine varaliste kohustuste võtmiseks**

Eelnõu eesmärk on lubada linnavalitsusel võtta varalisi kohustusi ujulateenuse ostmiseks Aqva Hotels OÜ-lt Viljandi linnas perioodil 01.09.2024-31.08.2034.

Kohaliku omavalitsuse korralduse seaduse § 22 lõike 1 punkti 8 kohaselt on volikogu ainupädevuses tulevikus raha väljamaksmist nõudvate pikaajaliste kohustuste võtmine.

Kohaliku omavalitsuse üksuse finantsjuhtimise seaduse § 28 lõike 3 järgi võib valla- ja linnavalitsus, kohaliku omavalitsuse üksuse ametiasutus ning ametiasustuse hallatav asutus sõlmida lepingu, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal. Antud juhul ei ole kohustuse võtmise pikendamisega praegu kehtivas eelarvestrateegias arvestatud.

Aqva Hotels OÜ esindaja Raivo Tamm saatis 26.07.2021 Viljandi Linnavalitsusele teate, milles paluvad arvestada, et COVID-19 levikuga seonduvate Vabariigi Valitsuse korraldustega reguleeritud olukord, millest on tingitud ettevõtte majandustegevuse ja tulu oluline vähenemine ettevõttest mittesõltuvatel asjaoludel, on käsitletav vääramatu jõuna, s.o asjaoluna, mida ükski lepingu pool ei saanud mõjutada, ei võinud ega pidanud ette nägema ega saanud ära hoida.

Aqva Hotels OÜ kinnitab oma teatises jätkuvat soovi lepingut täita ja palub muuta lepingu täitmise tähtaja alguse aega selliselt, et Aqva Hotels OÜ alustab ujulateenuse osutamist 01.09.2024 aastal.

(allkirjastatud digitaalselt)

Ene Rink

linnasekretär